James E. Knirk

James Edward Knirk (født 27. april 1947 i Michigan i USA) er en amerikansk-norsk runeforsker. Han er professor i runologi ved Runearkivet ved Universitetet i Oslo (UiO).

Knirk vokste opp i USA, men har stort sett bodd i Norge siden 1974. Han studerte matematikk og tysk ved Michigan State University, siden germansk filologi ved Yale University der han tok doktorgrad i 1980 med Oratory in the Kings' Sagas, en avhandling om sagalitteraturen om norske konger. Knirk underviste som lektor i tysk ved Yale 1972–1974 og i norsk ved University of Wisconsin, Madison, 1977–1978. Studiene hans omfattet også opphold i Freiburg im Breisgau i Tyskland 1968–1969 og i Oslo 1974–1977 (medregnet et forskningsopphold i København).

I 1985 ble Knirk ansatt som førsteamanuensis ved Universitetets Oldsaksamling, nå en del av Kulturhistorisk museum ved UiO, i jobben som kurator og leder for samlinga av innskrifter ved det landsomfattende Runearkivet. I denne stillinga ble han i 1993 professor i norrønt og runologi.

Knirk har hatt et omfattende samarbeid med runeforskningsmiljøene i Sverige, Danmark, Tyskland og England og bidratt i en mengde publikasjoner. Han er hovedredaktør for Futhark: International Journal of Runic Studies, et tidsskrift som har kommet ut hvert år siden 2010.

James E. Knirk er i dag professor emeritus.

Bibliografi
 Oratory in the Kings' sagas (1981)  
 "Learning to write with runes in medieval Norway", Medeltida skrift- och språkkultur (1994)

Referanser

Eksterne lenker
 Intervju i Dagbladet 1999

Fødsler i 1947
Norrøn filologi
Norske professorer
Runeforskere